Endama Koordînasyonê KJKyî Besê Erzîncane derheqê hêrişanê dewleta tirke yê vera cinîyan de ANFyî rê qisey kerd.
Qiseykerdişê Besê Erzîncane ra beşêk wina yo:
''Dewleta tirke dişmena kahane ya kurdan û cinîyan a. Cinîyê kurdî çarçewa paradîgmaya Rayber Apoyî de tewr vernîya şerî de têkoşîn kenê û rolê serkêşîye anê ca. Nê hetî ra zî Şorişê Rojawanî şorişê cinîyan o û ewro zî Rojawan de vurnayîşê komelî serkêşîya cinîyan de yeno kerdene. Cinîyê kurdî her parçeyê Kurdîstanî de benê hedef la cinîyî pêro cayê dinya de xo rêxistin kenê û xoverdayîşî anê ca.
Dewleta tirke bi hîsê qesas, hêrs û nefretî 23ê temmuze de hêrişê embazanê ma Jîyane Tolhildan, Roje Xabûr û Barîne Botan kerd. Şexsê nê embazan de Şorişê Rojawanî, yewîya cinîyanê Rojhelatê Mîyanênî, şerwanê cinîyî ameyî hedefkerdene. Forumê Cinîyan ê Şorişê Rojawanî yê Qamişloyî ra dima no hêriş ame kerdene. Hêzanê Koalîsyonî no hêriş peygoş kerd. La nê 3 embazanê ma vera DAÎŞî şer kerdbi. No hêriş heman wextî de hemkarîya DAÎŞ û dewleta tirke zî eşkera keno.
Zap û Avaşîn de gerîlayê cinîyî serkêşîya YJA-Starî de mîyanê xoverdayîşêkê pîlî de yê. Cinîyê kurdî seba ke cuya azade armanc kenê yenê hedefkerdene. Ewro Rojhelatê Mîyanênî serkêşîya cinîyan ê kurdan de azadîye yena averberdene. Paradîgmaya azadîya cinîyan a Rayber Apoyî ewro tesîrê pêro dinya kena û YPJ zî na paradîgma temsîl kena. Coka embazê ma Jîyane Tolhildan, Roje Xabûr û Barîne Botan ameyî hedefkerdene.
Dewleta tirke herêmanê îşxalkerdeyan ê Rojawanî de û Vakurê Kurdîstanî de hêrişê cinîyan kena, dişmenîya cinîyan kena, vera cinîyan metodanê bêexlaqan ana ca. Jîyane Tolhildan, Roje Xabûr û Barîne Botan ruho fedayî yê cinîyan temsîl kerdêne. Hêrişê xayîn û gemarinî yê dewleta tirke do pê xoverdayîşê xopawitişî, xebatanê înşa û rêxistinîya cinîyan bêrê pûçkerdene. Xoverdayîşê cinîyan garantîya azadîya mende ya. Ma do vera dewleta tirke sere wedarnê, sîstemê konfederalîzmê demokratîkî aver berê û hem dewleta tirke hem zî serdestîya camêrdan birijnê.
Ma bingeyê felsefeya Rayber Apoyî de bi qerardarî û înarî Kurdîstan û Rojhelatê Mîyanênî de şorişê cinîyan bikerê. ''
